跋黄京甫必昌提幹四書講義
作者：王邁
朝代：宋

paragraphs: 吾友黄京甫，器資厚以渾。
自了場屋債，徧參諸老門。
四書不釋手，日旰忘晨飱。
超悟到聖處，不能忘于言。
序講凡五篇，字字比璵璠。
伊洛有心印，傳受百聖源。
紫陽有心燈，矚破萬世昏。
得君再紬繹，提要鉤其玄。
如印一洗滌，篆籀宛然存。
如燈增膏油，光焰大且繁。
我昔從師友，是書粗討論。
老大學不進，德性焉能尊。
因君重感慨，舊聞日當溫。
願言剪枝葉，作意事本根。